בס"ד, כ"ב מרחשוון התשע"ט

**מילים אסורות ברוח**

**תשוקה לטבע – עוד מילים של הרב שג"ר**

**מפגש 6 עם חבורת 'בתורתו יהגה'**

**עלילות הטבע ברשימה של הרב שג"ר**

**פורסמה במוסף שבת תש"ע [נערכה בידי בן ציון עובדיה]**

המשנה בתחילת מסכת ראש השנה קובעת את ט"ו בשבט כ'ראש השנה לאילן'.

בתאריך זה נפתחת שנתו החדשה של הצומח, כך שלפי ההלכה פרי שחנט לפני ט"ו בשבט נחשב כשייך לשנה קודמת לעניין מעשרות ערלה ונטע רבעי.

מדוע דווקא אז? מה קורה בט"ו בשבט?

חכמינו, שרגישותם לחיי טבע ואירועיו הייתה חדה בהרבה משלנו, הבחינו כבר בתקופה זו של השנה בסיום החורף ובאביב ההולך ובא בעקבותיו. אין מדובר בציון זמן לאקוני, 'יבש'.

סיפור שנת הטבע נרקם על ידי חז"ל כעלילת חיים שלימה, בין הגשמים לארץ, בין הארץ לצמחים ובינם לבין בעלי החיים.

הסיפור מתחיל עם היפתח עונת הגשמים, בסוכות העומד בפתח החורף בו אנו מתפללים על המים, ובשמיני עצרת בו אנו מתחילים להזכיר גבורות גשמים.

בתנ"ך ובחז"ל, רבים הדימויים הרואים את גבורות הגשמים ככוח הזכרי המפרה את האדמה.

אחד מן התיאורים העזים והיפים מופיע בפרקי דר' אליעזר (פרק ד, ד"ה 'בשלישי היתה כל'), המבחין בין סוגי גשמים שונים, גשמי ברכה וגשמי זעף:

'...ואד יעלה מן הארץ והשקה את פני האדמה ... והעבים שואבים מים מן התהומות, שנ' מעלה נשיאים, ובכל מקום שיפקוד להם המלך שם הן מגשימין, ומיד הארץ מעוברת וצמחה כאישה אלמנה שהיא מעוברת מזְנות.

אבל כי רצה הקב"ה לברך צמחה של ארץ וליתן צידה של בריות, פותח אוצר הטוב שבגשמים וממטיר על הארץ שהן מים זכרים ופרים, ומיד הארץ מעוברת וצמחה צמח של ברכה, שנ' יפתח ה' לך את אוצרו הטוב את השמים וכו'...'

כדי לחוות תובנות אלו עלינו לראותן לא כמטפורות, אלא כממשות. האדמה היא גוף, המים - נפש. 'הדם הוא הנפש', והמים כדם, 'על הארץ תשפכנו כמים'. בגוף האדמה נמסכת הגבורה, 'גבורות גשמים' כביטוי החז"לי.

כך גם ביחס לט"ו בשבט

באחד בשבט ראש השנה לאילן. מאי טעמא? אמר רבי אלעזר אמר רבי אושעיא: הואיל ויצאו רוב גשמי שנה, ועדיין רוב תקופה מבחוץ. - מאי קאמר? - הכי קאמר: אף על פי שרוב תקופה מבחוץ, הואיל ויצאו רוב גשמי שנה.

רש"י שם מסביר: 'שכבר עבר רוב ימות הגשמים שהוא זמן רביעה ועלה השרף באילנות, ונמצאו הפירות חונטין מעתה'.

לאחר עיקרה של תקופת הגשמים, זמן הרביעה, עולה השרף באילנות, והפירות חונטים...[בבלי ראש השנה דף יד.]

ט"ו בשבט הוא אם כן מועד העיבור משפע הגשמים של השנה החדשה - השרף הזורם באילנות. החורף עדיין בעיצומו, אך עינו החדה של האיכר כבר מבחינה בשינויים המתרחשים בעולם, בכוחות המתרקמים, הנאספים והולכים.

הלידה תופיע אחר כך, עם פריצת כוחות החיים באביב.

\*

**סוד הדצח"מ-סוד ארבע העולמות [אבי"ע]**

מהו ייחודו של הצומח?

הראשונים הבחינו בין דרגת הדומם הצומח החי והמדבר (דצח"מ) העומדים כנגד ארבע עולמות אבי"ע, עשייה בריאה יצירה ואצילות, ואף לימדו שלכל אחת מדרגות הדצח"מ ישנה נפש, ושיר משלו.

הדומם, המקביל לעולם העשיה, מזוהה לא פעם כאובייקט זר ומנוכר. אולם, למעשה, בציורים רבים של טבע דומם, משקף הדומם את הדממה. השקט הנתון בעצמו. ההרהור שאיננו זורם. חוסר פעילות שממנו מבליחה שלוה אין סופית. נירוונה.

הדומם נתון באחדות פשוטה, ודווקא בהבלחה שקטה זו של הדומם באה לכלל ביטוי השתיקה השייכת לעולם האצילות, בסוד 'אבא יצר ברתא' (ראו תיקוני זוהר, תקונא חד ועשרין).

לא כן הצומח, שאיננו אחדות פשוטה כדומם, והוא שייך כבר לרוח עולם היצירה.

בצומח מופיע לראשונה כוח החיים, האנרגיה הזורמת, המבחינה אותו מן הדומם. אותם תהליכי חיים סמויים הרוחשים בצומח, הצמיחה והפריון, הם שירת הטבע, והם עצמם קדושתו. קדושה זו באה לכלל ביטוי ביופיו של הטבע, בחיוניותו, בשרף העולה באילנות.

החיות הצמחית שונה מחיותו של החי. אפשר לומר, שבעוד שהדומם הוא חד ממדי והצמח הוא דו ממדי, לחי נוסף מימד שלישי - העומק.

עומק זה נובע מחיוניותו היתרה של החי, אשר כלשון הראשונים, נוכחת בו 'נפש הנע' או 'המתעורר' (ראו למשל מורה נבוכים, ב, ב).

חיוניות זו כבר כוללת בתוכה רצון, התענגות ותאווה.

ישנה קורולציה בין אופי הנפש לסוגה, טעמה, והתזונה ממנה.

מתיקות הבשר החי שונה ממתיקות הפרי.

בתוספתא מוזכר כי לאחר חורבן הבית, ולאחר ביטול המעשרות בטל גם שומן הפירות, כלומר טעם הבשר הצמחי, הלא 'בשרי'.

תוספתא מסכת סוטה (ליברמן) פרק טו

רבן שמעון בן גמליאל אומ' משם ר' יהושע מיום שחרב בית המקדש אין יום שאין בו קללה ולא ירד טל לברכה ונוטל טעם פירות וראשון ראשון עומד.

ר' יוסה אומר, אף נוטל שומן פירות.

ר' שמעון בן לעזר אומ' טהרה נטלה את הטעם ואת הריח. מעשרות נטלו את השמן ואת הדגן.

הנהִיה המתרחשת בשנים האחרונות אחרי מאכלים צמחיים בטעם בשר, מבטאת את הרצון לטעום טעם בשר, אך ללא הצד היצרי המצוי בבשר מן החי.

רעיון דומה לזה מובא בשם הרבי מקוצק (שיח שרפי קדש, פרשת בהעלותך): 'ששאל, למה התרעמו ישראל ליתן להם בשר, הלא המן היה לו כל טעם שחפץ האוכלו?

(והשיב:) רק שהם רצו ממשות, ולא טעם בלב'.

החי איננו נתון לחלוטין בשלוות הטבע.

רק אחרי חטא המבול, הותר לאדם לאכול בעלי חיים, דבר המגביר את האופי החייתי, היצרי שלו...

תכונה מהותית של כוח הצומח היא האורגניות שלו, היותו נתון בצמח עצמו, על כן אין לזהותה עם יכולת היצירה האנושית.

בניגוד לכוח הצמיחה האורגני, מתבטא כוח היצירה של האדם בשליטה בטבע מבחוץ והטייתו מכיוון התפתחותו המקורי.

יש לציין בהקשר זה כי איסורים שונים של התורה, כדוגמת איסור הכלאיים, ניתן לראותם כמכוונים לגונן על הטבע מפני האדם.

הזנים המוכלאים זה בזה, עשויים להיות טעימים וחסינים יותר, אך הם נתפסים כמתנכלים לטבע וכחסרי אנרגיה צמחית.

אכן, קלקול הסביבה מקורה בפסולת שמייצר האדם ממוצרים דמויי חיים אך חסרי חיות, מוצרים החסרים את התכונות האורגניות הממחזרות אותם עם חילוף החמרים הטבעי...

\*

**שירת העשבים: תפילה כאנרגיה צנועה של הרוח**

**מרשימות של הרב שג"ר...**

...העולם מלא בצלילים, הקולות הבסיסייים של הבריאה. רשרוש העלים, הרוח הנוהמת ודואבת, הגשם הדולף על הגג, רעש מפל המים, שכשוך השלולית, בעבוע המים, המית גלי הים, זמזום דבורים, ציוצים,

המוסיקליות של העולם.

אנו מוצאים קוהרנטיות בין הקול למוצאו, יללת החתול הינה יללה חתולית, כך נביחת הכלב, מתרפסת, מתחנפת או מאיימת ואומרת אל תקרבו אלי.

ישנו הצליל היסודי של הבריאה, הוא הצליל של הנצח, הצליל של השתיקה. זו איננה שתיקה של כלום, של העדר או ריקנות. אלא שתיקת הנצח.

הצלילים של הטבע פשוטים בדרך כלל.

שירת הצפרים איננה מורכבת. שיר פשוט.

הדבר בא לכלל ביטוי בציורי טבע דומם. הטבע מזלף סביבו את השקט והסבלנות של הנצח.

...המוסיקה משפיעה על הרגש. קולמוס הנפש.

היא איננה עוברת דרך המושגיות והדיבור, אלא פונה ישירות אל הנפש. שפת הנפש. מוסיקה מרגיעה, מעוררת תשוקה, מלאת יראת כבוד, שמחה, עליזות נוסטלגיה.

הנוסטלגיה איננה שייכת לסיבות, היא מצב הרוח עצמו.

המוסיקה הינה מצב של הרוח. לכן היא שפת הנפש, משום שהנפש לכשעצמה איננה עדיין באותיות.

במוסיקה אנו נמצאים בעולם אחדותי שלפני השפה, ומכאן כוח המשיכה וההשפעה העצומה של המוסיקה.

היא שייכת לאותו אזור שבו עדיין איננו מנותקים באמצעות השפה.

אנו קולטים את המוסיקה כפי שבעל החיים קולט את הקול.

ההבעה, מישהו ישיר לפי התווים, אך הזמר ששר יש בו מלאות.

זאת הצליליות של המוסיקה שאיננה זהה לטונים שלו.

צליליות זו נמצאת כבר אצל הצייר אור בכלי.

כך גם תנועות היסוד של הטבע עלות העלים, תנועת העננים, נדנוד העשבים, הללו מלאים הבעה.

הטבע מביע, זה לא רק העשב לכשעצמו.

גם לא רק האווירה שסביבו.

הוא איננו נמצא מבודד ומנותק לעצמו.

הקול איננה הדבר עצמו, אלא הבעה ומסירה שהדבר מוסר את עצמו.

אין הפרדה בין הצליל לבין מובנו.

הכלי בטל לאור.

למי הטבע מדבר? למי הוא מוסר את עצמו?

תאמרו – לאדם. מגלה הוא לאדם משהו שהאדם שכח.

זה פן אחד של הדברים.

הוא מתנקז לאדם ומחפש באדם את לשונו. זה פן נוסף.

השדה שר, העשבים שרים. אך שירה הינה תמיד יחס גומלין. היא לא נמצאת בבידוד. שר הוא את עצמו, אך את מובנה היא מקבלת בכך שהיא פונה אל מחוץ לעצמו. שר הוא לאלוקים. לנצח.

לכל מקום יש אופי, אווירה.

הוא מאיר באופן מסוים כזה ולא אחר. זולף וזולג החוצה, ומזליף אנרגיה כלפי חוץ.

כך גם החכמה. ההארה הזאת איננה מכונסת בעצמה, אלא היא פונה אלינו. אומרת לנו. רומזת. ישנה הדדיות. הדברים מתחברים אחד לשני.

אך הוא עשוי להיות גם חסר קול ווקלי, 'בלי נשמע קולם'.

בהקשר זה הוא יהיה זליגה של אנרגיה צנועה של הרוח.

...נפש הצומח משקפת תשתית בסיסית יותר מזו של נפש החי שבה מופיעה החיוניות הגופנית, התשוקה. זאת חיוניות ברמת הטוהר.

שרף העצים הינה החיוניות של העצים, בעוד שהדם הוא הנפש.

הזליגה הינה שירה. שירת העננים. הם משרים עלינו אווירה, אומרים דבר מה...

\*

**תפילת העשבים של ר' נחמן ...** **ספר שיחות** **מוהר"ן אות - רכז** מדבר ממעלת ההתבודדות:

מצאתי כתב יד החברים. שאמר שטוב יותר שההתבודדות יהיה מחוץ לעיר במקום עשבים כי העשבים גורמים שיתעורר הלב (תטו):

**ספר שיחות מוהר"ן אות - קסג** ספר לי איש אחד מזלאטיפאלי שבהיותו יושב רבנו זכרונו לברכה בזלאטיפאלי, פעם אחת בקיץ התפלל רבנו זכרונו לברכה בבקר השכם ואחר כך שלח את בתו הילדה שרה תחיה וקראה אותו. ובא לרבנו זכרונו לברכה ואמר לו רבנו זכרונו לברכה: לך עמי לטיל. והלך עמו חוץ לעיר והלך בין העשבים. ענה רבנו זכרונו לברכה ואמר: אם היית זוכה לשמע את קול השירות והתשבחות של העשבים, איך כל עשב ועשב אומר שירה להשם יתברך בלי פניה ובלי שום מחשבות זרות ואינם מצפים לשום תשלום גמול, כמה יפה ונאה כששומעין השירה שלהם וטוב מאד ביניהם לעבד את ה' ביראה. ואמר בלשון אשכנז (עס איז זייע**ר גוט פרום צו זיין צווישין זייא…**)